De la câteva zeci de sibieni care, la miezul zilei de luni s-au postat în fața sediului PSD Sibiu pentru a protesta în tăcere față de modificările legilor Justiției, s-a ajuns la peste 100 de persoane care să vegheze același sediu, peste noapte. Au apărut scaune, ceaiuri și cafele, bannere și pancarte, ba chiar și un proiector. „Vă vedem“ a fost mesajul proiectat pe sediul PSD, pe tot parcursul nopții. Marți dimineață, protestul continuă.

Împreună cu un grup de cunoscuți, Ciprian Ciocan a ales să își ia liber de la serviciu în primele două zile ale acestei săptămâni pentru a protesta împotriva modificărilor aduse legilor justiției. Președinte al Fundației Comunității – cea care organizează anual Maratonul Sibiului, cu mii de oameni participanți – Ciprian Ciocan este printre cei care a participat la majoritatea protestelor de până acum. „Ne-am hotărât că trebuie să facem ceva, dar nu tot ca până acum. Am protestat în fața magazinului Dumbrava, cu marșuri până pe Mihai Viteazul, se pare că nu au avut niciun impact. Am zis să venim aici, să creăm un spațiu de dezbatere, căci am pornit și cu ideea aceasta de a crea un fel de Agora“, spune Ciprian Ciocan.

Prin urmare, fără să anunțe nimic public, luni la prânz, Ciprian Ciocan și alți aproximativ 30 de tineri s-au aliniat pe mai multe rânduri într-o laterală a sediului PSD Sibiu din centrul istoric al orașului și și-au aprins lanternele telefoanelor în cadrul unui flash-mob tăcut. Oamenilor le-a plăcut ideea, iar până seara la 08:00, peste 100 de sibieni vegheau deja laolaltă sediul de partid social-democrat.

„Chiar și când clipim vă vedem“

De la o firmă din apropiere, un reprezentat a venit cu un prelungitor să întrebe dacă nu e nevoie de curent electric. Au apărut apoi lămpi, scaune, o masă, cafea și ceaiuri aduse de cei care veneau din Târgul de Crăciun, prăjituri. Altcineva a adus un banner cu mesajul ”vă vedem”, iar de pe un laptop, cu ajutorul unui proiector, pe sediul PSD a apărut același mesaj.

Foto Facebook / Vă vedem din Sibiu

Protestul a primit denumirea de ”sit-in”, iar pe Facebook a fost popularizat prin intermediul paginii „Vă vedem din Sibiu”. „Pe la unu noaptea am primit un apel cu sunet de la o persoană din Irlanda, care a spus că ne susține și că îi pare rău că nu e aici. A fost chiar emoționant. Există o senzație mișto de comunitate, păcat că nu e văzută și de guvernanți. Adică, par că nu ascultă nimic“, mai spune Ciprian Ciocan.

Pe câteva bucăți mari de hârtie cartonată, trecătorii au început să scrie mesaje pentru parlamentari. De la „Să vă pupe porcul“, la „Ignoranța noastră e puterea lor“ sau „Chiar și când clipim vă vedem“.

„E un protest alternativ, despre acea categorie din populație care își dorește un stat de drept, o separație a puterilor în stat, o justiție corectă și independentă de sistemul politic și e vorba despre principii. Nimeni nu a ieșit aici pentru codul fiscal, salarii sau alte lucruri de genul acesta“, Ciprian Ciocan

În ture

Peste noapte, cei ieșiți să picheteze sediul de partid au început să se schimbe între ei. Alexandru este din „tura” de la ora 06:00. „E ultima formă de protest pașnic pe care o mai putem duce până la capăt. Văd că altfel nu mai ține. Dacă pichetăm sediul PSD, poate o să înțeleagă mesajul nostru. Procesul legislativ e lung, iar dacă tot ne-am înhăitat, primele ture de stat în stradă sunt mai grele. Mai apoi te obișnuiești. Nu e chiar ușor de stat pe frigul acesta, mai ales peste noapte“, spune tânărul IT-ist.

Foto Facebook / Vă vedem din Sibiu

Tot din IT e și Cătălin, care a ales să își împartă programul de lucru tot în ture, astfel încât să participe la noul protest. „Prin rotație e o idee foarte bună. Ne facem treaba cum putem pe la serviciu, am renunțat la anumite lucruri. Nu suntem, după cum zic unii, fără serviciu. Dacă ei fac lucrurile ca hoții, noaptea, trebuie să stăm și noi precum gardienii, să îi păzim. Când cei de la PSD Sibiu ne-au văzut și au tras perdelele a însemnat că nu vor niciun fel de dialog sau poate că le e frică sau poate că îi deranjăm. Vrem să le arătăm că ne interesează ce porcării vor să facă“, rezistă, înfofolit, Cătălin. Protestează pentru că, spune el, vede exemplul Poloniei. „Din ce am citit, Polonia e cu doi-tei pași înaintea a ceea ce vrea să facă PSD acum. Polonezii sunt foarte aproape de deraiere, dacă nu cumva deja au deraiat“, crede tânărul sibian.

Depinde de restul țării

Cei care au stat și ziua și noaptea în fața sediului PSD nu au speră că vreun reprezentat al partidului va veni să stea de vorbă cu ei. Dar spun că speră să fie înțeleși că protestul lor este pentru un proces normal de adoptare a modificărilor legilor justiției, în condițiile în care acestea sunt contestate de instituții precum CSM, fiind trimise semnale și din partea unor organisme din afara țării, precum Comisia Europeană, Departamentul de Stat al SUA sau unele ambasade. „Și dacă vor să facă niște modificări pe aceste legi, să treacă printr-un proces normal de adoptare, fiindcă nu este nicio urgență care să justifice procesul prin care au încercat acum să le adopte. Totul se întâmplă într-un fals sentiment de urgență. Că există amendamente justificate nu a negat nimeni, dar asta nu înseamnă să bagi - ca un fel de cal troian - un pachet de modificări cel puțin discutabile amestecate cu lucruri bune“, adaugă Ciprian Ciocan.

Pentru ora 12:00 a zilei de marți el a propus un nou flash-mob, la care să se adune cât mai mulți sibieni în fața sediului PSD. Mai apoi, mișcarea botezată ”sit-in” depinde și de ceea ce se întâmplă în restul țării. „Nu a fost un protest organizat, nici nu l-am anunțat, am venit pur și simplu. Dacă va continua? Depinde mult și ce se va întâmpla în alte localități, dacă un astfel de protest va fi adoptat și în restul țării, căci noi asta am încercat să creăm. Să adunăm, oarecum, laolaltă toată neliniștea aceasta și să nu lăsăm să treacă acest moment fără să reușim să ne spunem punctul de vedere pentru a fi luat în considerare“, adaugă Ciprian Ciocan. Marți dimineața, într-o laterală a sediului PSD Sibiu, mai erau sbu 20 de tineri. Între ei și sediul PSD, la un moment dat, a apărut un buldoexcavator, pregătit să râcâie caldarâmul pentru o lucrare programată chiar acolo.

FOTO Silvana Armat